Pa varvas ar pab Liber, Damaz a oe choazet evit derchel e blas. An holl gristenien vat a drugarekaas Doue da vezan roët deze eur pab ken santel ha ken gouiziek. Koulskoude, eun avieler, hanvet Ursin, a yeas droug ennan hag a challas gonid eul loden eus ar bobl; war e veno, neo ket Damaz, mes hen e-unan eo a dleje bezan bet hanvet. Trouz a zavas en Rom, ha kalz a dud a oe lazet. An impalaer Valantinian a roas urz da gas Ursin er-mêz eus ar vro, hag epad eur pennad, Damaz a oe didrubuilh.